It-treġija Prinċep għaref jgħallem lil niesu, u l-għaqli jmexxi bl-ordni. Kif inhu mexxej il-poplu, hekk ikunu l-ministri tiegħu; u kif inhu l-gvernatur ta' belt, hekk dawk kollha li joqogħdu fiha. Sultan bla rażan iwassal 'il niesu għat-telfien, u belt tinbena fuq l-għaqal tal-kapijiet. F'idejn il-Mulej hi s-setgħa fuq l-art, u f'waqtu jqajjem fuqha l-bniedem siewi. F'idejn il-Mulej hu s-suċċess tal-bniedem, u fuq wiċċ il-kittieb iqiegħed il-glorja tiegħu. Il-kburija Tagħdabx għall-ġar tiegħek għall-ebda għemil ħażin, u tagħmel xejn meta inti mgħaddab. Il-kburija jistmerruha Alla u l-bniedem, u l-inġustizzja jistkerrhuha t-tnejn. Saltna jgħadduha minn ġens għal ieħor minħabba l-inġustizzja, il-kburija u l-għana. Għaliex jitkabbar min hu trab u rmied la darba f'ħajtu ntemmu msarnu? Marda twila, tidħak bit-tabib: illum sultan u għada jintemm. Meta bniedem imut jiret bhejjem jitkaxkru, annimali selvaġġi u dud. Il-bniedem jibda jitkabbar meta jwarrab mill-Mulej u qalbu titbiegħed mill-Ħallieq tiegħu. Il-bidu tal-kburija hu d-dnub, u min jinħakem minnha jistmerruh; għalhekk il-Mulej kabbar il-kastigi fuqhom, u qeridhom għalkollox. Il-Mulej tefa' fl-art tronijiet il-kbarat, u qiegħed iċ-ċkejknin bilqiegħda minflokhom. Il-Mulej qala' l-ġnus mill-għeruq, u minflokhom ħawwel l-umli. Il-Mulej ħarbat artijiet il-ġnus, u qeridhom mis-sisien tal-art. Warrab 'il xi wħud minnhom u wassalhom għat-telfien, u temm tifkirithom minn fuq l-art. Il-kburija mhijiex magħmula għan-nies; lanqas l-għadab mill-qalb għall-imwelldin min-nisa. Nies li jixirqilhom ġieħ Liema nisel hu mweġġaħ? Nisel il-bniedem. Liema nisel hu mweġġaħ? Ta' dawk li jibżgħu mill-Mulej. Liema nisel hu bla ġieħ? Nisel il-bniedem. Liema nisel hu bla ġieħ? Ta' dawk li jiksru l-kmandamenti. Qalb l-aħwa għandu ġieħ il-mexxej tagħhom, u f'għajnejn il-Mulej għandhom ġieħ ukoll dawk li jibżgħu minnu. Il-biża' tal-Mulej hu l-bidu ta' kull kisba, u l-bidu ta' kull ċaħda hu l-ebusija tar-ras. L-għani, il-bniedem ta' ġieħ, u l-fqir: il-ftaħir tagħhom hu l-biża' tal-Mulej. Mhuwiex sewwa li wieħed jonqos mill-ġieħ lill-fqir għaqli, u mhuwiex xieraq li wieħed jagħti ġieħ lill-bniedem midneb. Bniedem għoli, imħallef, u setgħan jingħatalu ġieħ, imma ħadd minnhom mhu aqwa minn min jibża' mill-Mulej. L-ilsir għaqli jaqduh nies ħielsa, u raġel għaref ma jgemgimx. Is-sinċerità u l-umiltà Tilgħabhiex tal-għaref meta ttemm xogħlok, u tintefaħx meta tkun fil-bżonn. Aħjar wieħed li jaħdem u għandu ż-żejjed f'kollox minn wieħed li jdur mimli bih innifsu u m'għandux x'jiekol. Ibni, kun ġwejjed meta tfaħħar lilek innifsek, u agħti ġieħ lilek innifsek skont ma tiswa. Lil min jagħti tort lilu nnifsu min se jagħtih raġun? U min se jġib rispett lil min ikasbar lilu nnifsu? Fqir hu mweġġaħ minħabba dak li jaf, u għani hu mweġġaħ minħabba ġidu. Min hu mweġġaħ fil-faqar, kemm iktar fl-għana! U min hu bla ġieħ fl-għana, kemm inqas fil-faqar!